Energistyrelsen

Amaliegade 44  
1250 København K

|  |
| --- |
| **Kontor/afdeling**  **Dato**  28. august 2018  **J nr.**  /JEL |

**Reservation af tillægsarealer til statslige udbud af havvindmølleparker i forbindelse med energiaftalen af 29. juni 2018**

Forligsparterne bag energiaftalen af 29. juni 2018 ønsker, at der frem mod 2030 skal etableres tre havvindmølleparker på ca. 800 MW på det danske havareal.

For at sikre den samfundsøkonomiske mest hensigtsmæssige udnyttelse af havarealet til disse kommende havvindmølleparker er det nødvendigt at sikre en række supplerende arealreservationer til de eksisterende arealreservationer for udbud af storskala havvindmølleparker, til brug for de kommende udbudsrunder.

I henhold til § 22, stk. 3, nr. 1, i lov om fremme af vedvarende energi kan energi-, forsynings- og klimaministeren udpege områder, som der ikke allerede er meddelt tilladelse til, som derved reserveres til statslige udbud af arealer til storskala havvindmølleparker.

I henhold til § 22, stk. 3, nr. 1, i lov om fremme af vedvarende energi bestemmes det hermed, at de forundersøgelsesområder, der er blevet identificeret i Energistyrelsens interne havscreeningsarbejde til energiaftalen, og som ligger udover de eksisterende statslige arealreservationer, reserveres til fremtidige statslige udbud af storskala havmølleparker. Forundersøgelsesområdernes placering fremgår af vedlagte bilag.

Denne meddelelse indebærer, at der ikke kan indgives ansøgninger gennem åben dør-ordningen inden for de udpegede områder. Der er ikke med denne meddelelse taget stilling til udbygningens rækkefølge, ligesom det ikke kan udelukkes, at der kan identificeres og meddeles reservation af yderligere arealer. Hvis arealerne ophæves igen, skal dette offentliggøres.

Jeg skal anmode Energistyrelsen om at sørge for, at denne meddelelse offentliggøres på passende vis.

Med venlig hilsen

Lars Chr. Lilleholt